Diari Oficial de la Generalitat Valenciana


Sumari del DOGV 4053, del 30-07-2001 (2001/7476)

ORDRE de 17 de juliol de 2001, de la Conselleria d'Obres Públiques, Urbanisme i Transports, per la qual s'estableixen les ajudes per a 2001, dins del programa plurianual d'ajudes, per a la renovació i adaptació de la imatge externa del parc mòbil destinat als serveis regulars de transport públic de viatgers per carretera amb trànsits interiors a les àrees de transport metropolità de València i Alacant.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4053

Data del DOGV
:   30-07-2001

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2001/7476


Data del document
:   17-07-2001

Organisme emissor
:   Conselleria d'Obres Públiques,Urbanisme i Transports

Tipus de document
:   Ordre

Correcció d'errades

 Descriptors 

:   * València
    * Alacant
    * transport per carretera
    * transport de viatgers
    * ajuda pública
    * suport econòmic
    * empresa de transport
    * transport públic
    * parc mòbil
    * metròpoli

ORDRE de 17 de juliol de 2001, de la Conselleria d'Obres Públiques, Urbanisme i Transports, per la qual s'estableixen les ajudes per a 2001, dins del programa plurianual d'ajudes, per a la renovació i adaptació de la imatge externa del parc mòbil destinat als serveis regulars de transport públic de viatgers per carretera amb trànsits interiors a les àrees de transport metropolità de València i Alacant. [2001/X7476]
  
La Generalitat Valenciana, d'acord amb la resta de la seua política global inversora dirigida a dotar les àrees metropolitanes de València i Alacant d'unes infraestructures de transports i comunicacions que la facen atractiva i la situen en una posició altament competitiva dins de l'espai econòmic de l'Arc Mediterrani Europeu, va incorporar en la seua política de transports alguns programes específics que detallen la qualitat que ha de reunir el servei regular de viatgers en aquest àmbit. Això obliga les empreses concessionàries de transport de viatgers per carretera a haver de realitzar un esforç financer addicional per a renovar el seu material mòbil a fi d'adaptar-lo a la imatge corporativa i als nivells de qualitat exigits i, en alguns casos, a ampliar fins i tot la seua flota d'autobusos.
  
Així mateix, també constitueix un objectiu prioritari de la Generalitat Valenciana facilitar els desplaçaments de les persones amb mobilitat reduïda, millorant, per a això, el parc de vehicles adscrits a les concessions per a aconseguir una òptima qualitat i eficàcia en els serveis, que siga real i efectiva per a tots els ciutadans. Aquest objectiu convergeix amb les finalitats que es pretenen aconseguir amb la Llei 1/1998, de 5 de maig, de la Generalitat Valenciana, d'Accessibilitat i Supressió de Barreres Arquitectòniques, Urbanístiques i de la Comunicació.
  
Per tot això, i davant de la forta inversió que suposa per a les empreses del sector la compra de nous autobusos, es va plantejar al seu dia la necessitat d'establir un programa plurianual d'ajudes per a la renovació i adaptació del parc de les empreses citades. Els resultats han sigut molt satisfactoris per a l'àrea metropolitana de València, per la qual cosa, com a novetat, en el present exercici s'estén l'àmbit de les ajudes a l'àrea d'Alacant, en la qual des de 1999 actua un sistema coordinat de transport metropolità conegut comercialment com a TAM.
  
Per això, fent ús de les atribucions que em confereix l'article 35 e) de la Llei de Govern Valencià i el Decret 110/2000, de 18 de juliol, del Govern Valencià, pel qual s'aprova el Reglament Orgànic i Funcional de la Conselleria d'Obres Públiques, Urbanisme i Transports.
  
ORDENE
  
Article1. Objecte de les ajudes
  
1. Es prorroga durant l'exercici de 2001 el programa d'ajudes per a renovar i adoptar la imatge externa del material mòbil adscrit a les concessions de serveis regulars de transport públic de viatgers per carretera, integrades dins de l'àmbit competencial de la Generalitat Valenciana, que actuen en l'àrea de transport metropolità de València. Així mateix s'inclouen per primera vegada dins de l'objecte de les ajudes les concessions de transport públic regular de viatgers per carretera que actuen dins de l'àrea d'Alacant, considerant com a tal l'àmbit territorial en el qual actua el sistema de transport metropolità conegut comercialment com a TAM.
  
2. Així mateix, i a fi d'assegurar la integració tarifària dels serveis d'interés metropolità, s'establiran unes ajudes complementàries per a l'adquisició addicional dels sistemes de peatge i control amb què hauran d'estar dotats els autobusos de les flotes metropolitanes.
  
3. Finalment, també s'estableixen ajudes per a l'adquisició dels equips instal·lats en els vehicles destinats a la posada en marxa de sistemes d'ajuda a l'explotació.
  
Article 2. Import de les ajudes
  
Les ajudes seran concedides per un import global màxim de 722.796.052 PTA. (630.461,70 euros), a càrrec de la línia T0010000 del capítol VII del Programa 513.30, Ordenació i Coordinació del Transport Terrestre, del pressupost de 2001 de la Conselleria d'Obres Públiques, Urbanisme i Transports.
  
Aquest import podrà ser ampliat en cas d'existència de disponibilitats pressupostàries addicionals.
  
Article 3. Beneficiaris de les ajudes
  
Podran sol·licitar aquestes ajudes aquells empresaris individuals o societats mercantils titulars de concessions de transport públic regular permanent d'ús general de viatgers per carretera, competència de la Generalitat Valenciana que:
  
a) Per al cas de l'àrea de transport metropolità de València, estiguen integrats en aquesta segons l'àmbit definit en la Llei 1/1991, de 14 de febrer, d'Ordenació del Transport Metropolità de l'Àrea de València i els serveis de la qual tinguen una continuïtat ininterrompuda en les seues expedicions superior a vuit mesos, i hagen adquirit el compromís, a través del corresponent contracte programa amb la Generalitat, d'adherir-se al sistema d'integració tarifària de l'àrea de València.
  
b) Per al cas de l'àrea de transport metropolità d'Alacant, estiguen compresos en aquesta segons l'àmbit definit en el conveni entre la Generalitat Valenciana i l'Ajuntament d'Alacant per a l'establiment d'una coordinació operativa de les xarxes de transport col·lectiu en l'àmbit metropolità d'Alacant, i hagen adquirit el compromís a través del corresponent acord, d'adherir-se al sistema d'integració tarifària de l'àrea d'Alacant.
  
Article 4. Tipus d'ajudes
  
Les ajudes es concediran pels següents conceptes:
  
a) Ajudes per a renovació de flota
  
Es concediran per a la substitució de vehicles l'edat dels quals supere els 12 anys, que es troben adscrits a les concessions des de l'1 de gener de 1999.
  
La data de referència per al càlcul de l'edat serà l'1 de gener de 2001. Els vehicles hauran d'haver sigut adquirits amb posterioritat a l'1 de gener de 1998.
  
Per als serveis que es presten a l'empara de títols que estan en procés de segregació i revalidació com a nova concessió, s'haurà d'acreditar que aquests vehicles, a banda de reunir les característiques tècniques legalment establides, eren els que realitzaven aquest servei amb regularitat. En qualsevol cas els vehicles renovats hauran de quedar adscrits obligatòriament a la nova concessió quan es convalide.
  
La renovació podrà realitzar-se mitjançant l'adquisició de vehicles nous o usats amb menys de 4 anys d'antiguitat en el moment de la compra i en bon estat de funcionament.
  
b) Ajudes per a l'adaptació de la imatge externa que establisca el Pla de Transports Metropolità o document anàleg, als vehicles que es troben adscrits a les concessions en el moment de la sol·licitud d'ajudes.
  
c) Ajudes per a l'adquisició de sistemes magnètics de peatge compatibles amb els d'altres mitjans que ja actuen actualment en l'Àrea de Transport Metropolità de València i Alacant, per a instal·lar-los en els vehicles adscrits a les concessions d'interés metropolità.
  
d) Ajudes per a l'adquisició dels equips que hagen d'instal·lar-se dins dels vehicles per a disposar d'un sistema d'ajudes a l'explotació.
  
Article 5. Quantia de les ajudes
  
Les quanties que es concediran seran les següents:
  
1r. Per a substitució de vehicles per altres nous:
  
Vehicles nous:
  
-Suburbans i interurbans de plataforma baixa: un 20% sobre el preu de compra, franc fàbrica, amb un límit de 5.500.000 PTA.
  
-Suburbans amb un escaló d'accés: un 15% sobre el preu de compra, franc fàbrica, amb un límit de 3.000.000 PTA.
  
-Interurbans plataforma alta: un 15% sobre el preu de compra, franc fàbrica, amb un límit de 3.500.000 PTA.
  
2n. Per a la substitució de vehicles per altres usats:
  
Un 10% del preu d'adquisició amb els següents límits:
  
- Suburbans plataforma baixa: 2.000.000 PTA. (sense IVA)
  
- Suburbans un escaló d'accés: 1.400.000 PTA. (sense IVA)
  
- Interurbans plataforma alta: 1.650.000 PTA. (sense IVA)
  
3r. Per a la readaptació de la imatge externa dels vehicles actualment adscrits a les concessions, un 70% sobre el cost total del servei (sense IVA), amb els següents límits:
  
Vehicles de 12 metres: 290.000 PTA.
  
Vehicles de 18 metres: 360.000 PTA.
  
Vehicles de fins a 10 metres: 240.000 PTA.
  
4t. Per a l'adquisició del sistema magnètic de peatge s'estableix una subvenció com a percentatge del preu d'adquisició, variable en funció de la quantia, i amb un límit de 500.000 PTA. per autobús. Els percentatges que s'estableixen són els següents:
  
- Cost unitari del sistema de peatge per autobús superior a 800.000 PTA. Se subvencionarà amb el 50% del preu total d'adquisició. (Sense IVA).
  
- Cost unitari del sistema de peatge per autobús entre 500.000 i 800.000 PTA. Se subvencionarà amb el 30% del preu total d'adquisició. (Sense IVA).
  
- Cost unitari del sistema de peatge per autobús inferior a 500.000 PTA. Se subvencionarà amb el 20% del preu total d'adquisició. (Sense IVA).
  
5é. Per a l'adquisició d'equips instal·lats dins dels vehicles i destinats a la posada en funcionament d'un sistema d'ajudes a l'explotació:
  
- Cost unitari de l'equip instal·lat per vehicle superior a 800.000 PTA. se subvencionarà amb el 50% del preu total d'adquisició.
  
- Cost unitari de l'equip instal·lat per vehicle entre 500.000 i 800.000 PTA. se subvencionarà amb el 30% del preu total d'adquisició.
  
- Cost unitari de l'equip instal·lat per vehicle inferior a 500.000 PTA. se subvencionarà amb el 20% del preu total d'adquisició.
  
Article 6. Requisits de les ajudes
  
Per a l'obtenció de les ajudes s'hauran de complir els següents requisits:
  
a) A més de les condicions tècniques legalment establides sobre prescripcions uniformes relatives a les característiques de construcció dels vehicles de transport públic de viatgers, els vehicles que s'adquirisquen mitjançant el present programa d'ajudes compliran les condicions de qualitat que a continuació s'indiquen:
  
- Els vehicles de tipologia suburbana hauran de ser tots de plataforma baixa, almenys en l'espai de la plataforma entre la porta d'accés i la primera de descens, o bé d'un escaló d'accés, i hauran de presentar, com a mínim, les següents característiques tècniques, segons quina siga la seua grandària:
  
· Longitud del bastidor: 18 m 12 m fins a 10 m
  
· Nombre de places amb seients: 48 30 25
  
· Potència mínima: 260 CV 230 CV 200 CV
  
· Aire condicionat: sí sí sí
  
- Els vehicles de tipus interurbà seran de plataforma elevada i hauran de presentar les següents característiques tècniques, segons quina siga la seua grandària:
  
· Longitud del bastidor: 18 m 12 m fins a 10 m
  
· Nombre de places amb seients: totes totes totes
  
· Potència mínima: 300 CV 270 CV 220 CV
  
· Aire condicionat: sí sí sí
  
- En qualsevol cas, els vehicles que s'adquirisquen hauran d'ajustar-se a la imatge externa que establisca el Pla de Transport o document anàleg per al conjunt de la flota metropolitana.
  
b) Les empreses titulars presentaran el projecte de renovació dels vehicles adscrits a la concessió actualitzat per a l'exercici de 2001, que haurà de ser aprovat per la Direcció General de Transports, i en el qual s'inclourà:
  
- Relació total dels vehicles actuals que componen la flota de l'empresa, identificant-los per la matrícula, marca i model del vehicle.
  
- Relació de vehicles adscrits a cada concessió amb data de primera matriculació i d'adscripció, així com fotocòpia de la còpia certificada de l'autorització VD.
  
- Relació de vehicles que es desitja renovar amb la indicació de l'evolució de l'edat mitjana del parc adscrit a la concessió durant el període de referència
  
- Memòria explicativa de les característiques del vehicle o vehicles que s'han de substituir (longitud del bastidor, nombre de places autoritzades amb seients i dempeus, potència del motor...), així com dels que s'adquiriran, preus de mercat, factura proforma quan procedisca i raons per a l'elecció del model en cada cas.
  
- Pla de finançament dels vehicles que cal renovar ajustat a les possibilitats de finançament real de l'empresa: les fonts de procedència dels recursos (propis, subvenció, finançament), i el termini d'amortització dels préstecs per a la seua adquisició.
  
- Dades sobre els costos i ingressos de la concessió dels exercicis de 1999 i 2000 (segons model que es facilitarà en la Direcció General de Transports de la Conselleria d'Obres Públiques, Urbanisme i Transports).
  
c) En el cas de València, la readaptació de la imatge externa dels vehicles que es mantinguen en el servei haurà d'ajustar-se estrictament a la imatge corporativa determinada per la Secretaria del Pla de Transport.
  
d) En el cas de València, els sistemes magnètics de peatge hauran de complir els criteris de modularitat, fiabilitat i compatibilitat amb la resta d'operadors de l'Àrea de Transport Metropolità de València, la qual cosa exigeix que aquest sistema presente les següents prestacions mínimes:
  
- Acceptació de títols amb format ISO de targeta de crèdit.
  
- Lectura de banda magnètica central d'alta coercitivitat (3.500 ± 250 Oe).
  
- Impressió per impacte en la cara contrària a la de la banda i en sentit longitudinal a aquesta.
  
- Capacitat per a reconéixer els trepants manuals efectuats en la targeta, descomptant els viatges que corresponga.
  
- Gravació de la informació en la banda magnètica segons l'estructura i processos definits per l'autoritat en el transport metropolità.
  
- Capacitat per a facilitar la informació requerida segons l'estructura de fitxers definits per l'autoritat en el transport metropolità.
  
e) Els equips instal·lats destinats al funcionament operatiu d'un sistema d'ajudes a l'explotació hauran de reunir les característiques tècniques que els facen prou operatius segons el parer de la Direcció General de Transports.
  
Article 7. Sol·licituds, documentació i termini
  
Les sol·licituds de les ajudes previstes en la present ordre s'efectuaran per mitjà d'instància, formalitzada d'acord amb el model que s'adjunta a aquesta ordre (annex I) dirigida a la Direcció General de Transports de la Conselleria d'Obres Públiques, Urbanisme i Transports.
  
Aquestes sol·licituds hauran de presentar-se en el termini de 20 dies naturals, comptadors a partir de l'endemà de publicació d'aquesta ordre en el Diari Oficial de la Generalitat Valenciana, en la Direcció General de Transports de la Conselleria d'Obres Públiques Urbanisme i Transports, directament o per qualsevol de les formes que preveu l'article 38.4 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú, modificada per la Llei 4/1999, de 13 de gener, a la qual hauran d'acompanyar la següent documentació:
  
- Còpia compulsada del CIF de l'empresa o el NIF, si és procedent.
  
- Poder de representació, compulsat, de la persona que representa l'empresa interessada.
  
- El projecte de renovació dels vehicles adscrits a la concessió referit en l'article 6.b).
  
- Pressupost individualitzat i detallat de readaptació de la imatge externa del vehicle si és procedent.
  
- Pressupost individualitzat i detallat de la compra dels sistemes de peatge.
  
- Pressupost individualitzat i detallat de la compra dels equips instal·lats per al sistema d'ajudes a l'explotació.
  
Breu apunt sobre el funcionament del SAE
  
- Així mateix, d'acord amb el que disposa l'Ordre de 30 de maig de 1996, de la Conselleria d'Economia i Hisenda (DOGV núm. 2.775, de 21.6.1996), s'haurà d'aportar la següent documentació acreditativa d'estar al corrent en les obligacions tributàries i amb la Seguretat Social, referida al moment en què finalitze el termini de presentació de sol·licituds:
  
- Còpia compulsada de l'últim rebut de l'Impost d'Activitats Econòmiques.
  
- Certificat expedit per l'Agència Tributària corresponent, acreditativa d'estar al corrent de les obligacions tributàries, tant estatals com autonòmiques.
  
- Certificat expedit per la Tresoreria de la Seguretat Social, acreditativa d'estar al corrent en el pagament de les corresponents quotes.
  
Article 8. Criteris de valoració de les sol·licituds
  
Com a criteri genèric per a tots els tipus d'ajudes s'estableix no haver rebut ajudes en cap dels distints apartats durant els tres últims anys. Addicionalment es tindran en compte els següents criteris per a cada tipus d'ajuda:
  
a) Els criteris que serviran de base per a l'atorgament de les ajudes per a la renovació de vehicles, seran els següents:
  
- Adquisició de vehicles nous.
  
- Substitució de vehicles de major edat.
  
- Antiguitat en l'adscripció a la concessió dels vehicles.
  
- Repercussió en l'edat mitjana de la flota de la concessió.
  
- Nombre de vehicles que es pretenguen adaptar a la imatge externa prefixada.
  
- Nombre de vehicles en què s'haja d'instal·lar l'equip de peatge.
  
- Participació en altres ajudes per a la renovació de flota.
  
- Adquisició de vehicles usats.
  
- Extensió de les ajudes al nombre més gran de concessions.
  
b) Els criteris que serviran de base per a l'atorgament de les ajudes per a l'adquisició del sistema de peatge, seran les següents:
  
- Nivell de compatibilitat amb la resta d'operadors, abans i després de proves intensives, segons els protocols definits per l'autoritat del transport.
  
- Fiabilitat de les dades aportades pel sistema.
  
- Temps de procés del títol de transport (lectura, gravació, verificació i impressió).
  
- Ergonomia en el maneig per part dels usuaris.
  
Article 9. Atorgament de les ajudes
  
Per a l'atorgament de les ajudes, els crèdits pressupostaris disponibles es destinaran segons el següent ordre de prioritats:
  
1. Ajudes per a renovació de flota.
  
2. Ajudes per a sistemes d'ajuda a l'explotació.
  
3. Ajudes per a l'adaptació d'imatge externa.
  
4. Ajudes per a l'adquisició de sistemes magnètics de peatge.
  
La Direcció General de Transports, a la vista de les sol·licituds presentades, previ estudi, fixació d'admissibilitats i quanties, segons els criteris de valoració establits en l'article vuit, elaborarà les propostes motivades per a l'atorgament i denegació de les ajudes, i les elevarà el conseller d'Obres Públiques, Urbanisme i Transports, per a la seua resolució definitiva. El termini màxim per a resoldre expressament i notificar serà de sis mesos comptadors a partir del dia en què la corresponent sol·licitud haja tingut entrada en el registre de l'òrgan competent per a la seua tramitació. En el cas que en el citat termini no haja sigut notificada resolució expressa, la sol·licitud es considerarà desestimada.
  
Article 10. Pagament de les subvencions
  
1. Les empreses concessionàries que obtinguen ajudes establertes en aquesta ordre tindran l'obligació d'aportar, en el termini de 15 dies naturals des de la data de notificació de la Resolució definitiva, la següent documentació:
  
1.1 Documentació que han d'aportar les empreses concessionàries que opten per la substitució de vehicles per altres nous o usats:
  
a) Contracte de compra del vehicle, full de comanda o semblant, que incloga les característiques tècniques detallades del xassís i de la carrosseria.
  
b) Factura per l'import total de l'adquisició del vehicle i document acreditatiu del pagament.
  
c) Compromís d'adscriure i dedicar el vehicle a la realització del servei que es detalla en la resolució d'atorgament de l'ajuda.
  
d) Permís de circulació i fitxa tècnica del nou vehicle.
  
e) Còpia certificada de l'autorització VD.
  
f) Resolució del Servei Territorial de Transports, en què autoritza l'adscripció a la concessió del nou vehicle i la baixa del vehicle substituït.
  
g) Dades de domiciliació bancària.
  
h) Certificat de la Inspecció Tècnica de vehicles quan es tracte de la compra de vehicles usats.
  
1.2 Documentació que han d'aportar les empreses que opten per la readaptació de la imatge externa dels vehicles:
  
a) Factura detallada del cost de la readaptació i document acreditatiu del pagament.
  
1.3 Documentació que han d'aportar les empreses que opten per l'adquisició de sistemes magnètics de peatge:
  
a) Contracte de compra del sistema que incloga detalladament les característiques tècniques.
  
b) Certificat de l'autoritat de transport, que acredite que s'han superat les proves de compatibilitat amb el sistema de la resta d'operadors.
  
c) Factura per l'import total de l'adquisició de l'equip i document acreditatiu del pagament.
  
d) Compromís d'instal·lar l'equip en els vehicles adscrits i que es dedicaran a la realització del servei que es detalla en la resolució d'atorgament de l'ajuda.
  
1.4 Documentació que han d'aportar les empreses que opten per l'adquisició d'equips instal·lats per a sistemes d'ajuda a l'explotació:
  
a) Contracte de compra del sistema que incloga detalladament les característiques tècniques.
  
b) Factura per l'import total de l'adquisició de l'equip i document acreditatiu del pagament.
  
c) Compromís d'instal·lar l'equip en els vehicles adscrits que es dedicaran a la realització del servei que es detalla en la resolució d'atorgament de l'ajuda.
  
2. Una vegada aportada pels beneficiaris la documentació assenyalada en els punts 1.1, 1.2 1.3 i 1.4 d'aquest article, prèvia comprovació que els justificants són adequats, i iniciada la prestació del servei que es detalla en la resolució d'atorgament de la subvenció, la Direcció General de Transports procedirà a tramitar la proposta de pagament corresponent.
  
Article 11. Obligacions dels beneficiaris
  
1. Els beneficiaris de les ajudes estaran obligats a mantenir el sistema de peatge, el d'ajuda a l'explotació, el vehicle i els serveis a què s'adscriu aquest vehicle, segons el seu projecte de renovació, presentat i aprovat, durant un període mínim i continuat de 8 anys.
  
2. Així mateix, els beneficiaris estaran obligats a facilitar qualsevol document o dada que la Direcció General de Transports considere necessari per a un coneixement exhaustiu del compliment per les empreses beneficiàries de les ajudes dels fins previstos en l'ordre.
  
3. Els beneficiaris no podran tenir pendent cap sanció definitiva per incompliment de la legislació de transport.
  
4. Els beneficiaris hauran de posar en coneixement de l'administració qualsevol ajuda o subvenció que reben per a la mateixa finalitat d'altres administracions o entitats públiques.
  
Article 12. Revocació de les subvencions
  
La Direcció General de Transports comprovarà, pels mitjans que estime més adequats, el compliment de les obligacions inherents a l'atorgament de les ajudes. L'incompliment d'aquestes donarà lloc a la revocació de les subvencions, i a la devolució de les quanties atorgades, així com dels corresponents interessos de demora.
  
DISPOSICIÓ FINAL
  
Primera
  
Es faculta el director general de Transports per a dictar les disposicions i adoptar les mesures que considere oportunes per al desenvolupament i aplicació de les disposades en la present ordre.
  
Segona
  
La present ordre entrarà en vigor el dia de la seua publicació en el Diari Oficial de la Generalitat Valenciana.
  
Tercera
  
Contra la present ordre es podrà interposar recurs contenciós administratiu, en el termini de dos mesos comptador des de l'endemà de la seua publicació, davant de la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que disposa l'article 46 de la Llei 19/1998, de 13 de juliol, reguladora de l'esmentada jurisdicció.
  
València, 17 de juliol de 2001
  
El conseller d'Obres Públiques, Urbanisme i Transports,